**CYNGOR BWRDEISTREF SIROL BLAENAU GWENT**

Adroddiad Blynyddol 2021-22 y Pwyllgor Safonau

**RHAGAIR GAN Y CADEIRYDD**

Rwy’n falch i gyflwyno Adroddiad Blynyddol y Pwyllgor Safonau ar gyfer 2021/22.. Mae’r Adroddiad Blynyddol yn rhoi gwybodaeth i’r Cyngor am waith y Pwyllgor yn hyrwyddo a chynnal safonau uchel o ymddygiad gan Aelodau etholedig ac Aelodau cyfetholedig yn ystod y 12 mis diwethaf ac yn dynodi materion penodol a gododd. Yn sgil Adran 63 Deddf Llywodraeth Leol ac Etholiadau (Cymru) a Rhan 3 Deddf Llywodraeth Leol 2000 mae’n ofynnol i Bwyllgorau Safonau lunio adroddiad blynyddol ar ôl diwedd pob blwyddyn ariannol ac i’r Cyngor llawn ystyried yr adroddiad hwnnw o fewn 3 mis. Mae’n rhaid i’r adroddiad statudol hwn ddisgrifio sut y cyflawnwyd swyddogaethau’r Pwyllgor yn ystod y flwyddyn flaenorol ac mae’n rhaid iddo gynnwys cyfeiriad penodol at unrhyw adroddiadau, camau gweithredu neu argymhellion a wnaed neu a ddyrannwyd i’r Pwyllgor. Yn ychwanegol, mae’n rhaid i’r Adroddiad Blynyddol ar gyfer y flwyddyn nesaf gynnwys asesiad gwrthrychol o i ba raddau y mae arweinwyr grwpiau gwleidyddol ar y Cyngor wedi cydymffurfio gyda’u dyletswydd i hyrwyddo a chynnal safonau uchel o ymddygiad o fewn eu grwpiau. Mae’n rhaid hefyd anfon copïau o’r Adroddiad Blynyddol hwn at Ombwdsmon Gwasanaethau Cyhoeddus Cymru ac i bob cyngor cymuned lleol.

Mae’r Pwyllgor Safonau yn ymroddedig i hyrwyddo safonau uchel o ymddygiad moesegol ymysg Aelodau etholedig, Aelodau cyfetholedig a swyddogion er mwyn cynnal hyder y cyhoedd mewn llywodraeth leol. Mae’r Cyngor yn rhagweithiol wrth adolygu’r holl safonau moesegol, polisïau a gweithdrefnau a bydd yn parhau i wneud hynny fel rhan o’i flaenraglen gwaith bwysig. Yn y cyfnod adrodd hwn, rydym yn falch adrodd na chafodd unrhyw gwynion difrifol o gamymddygiad eu hatgyfeirio at y Pwyllgor Safonau gan yr Ombwdsmon yn ystod y 12 mis diwethaf ac na chafodd unrhyw gwynion eu hatgyfeirio am benderfyniad gan y Pwyllgor dan Cam 3 y Protocol Datrys Lleol. Mae’n hanfodol fod y safonau da cyfredol yn cael eu cynnal yn y dyfodol ac mae angen i’r Pwyllgor Safonau fod yn wyliadwrus rhag unrhyw symud posibl tuag at fod yn hunanfodlon. Mae hyn yn neilltuol o bwysig mewn sefyllfa fod nifer o Gynghorwyr newydd eu hethol, yn dilyn etholiadau lleol mis Mai 2022 a’r ffaith ein bod yn dal i fod yng nghamau cynnar gweinyddiaeth newydd.

Bydd y gofynion hyfforddiant ar gyfer Cynghorwyr y Fwrdeistref Sirol yn parhau i gael eu monitro fel rhan o flaenraglen gwaith y Pwyllgor. Byddwn hefyd yn cynnal adolygiad i sicrhau y cafodd yr holl hyfforddiant gorfodol ei gwblhau ac y cafodd pob datganiad o dderbyn swydd a chofrestri buddiannau aelodau eu cwblhau lle’n briodol.

Cytunodd Mr Stephen Williams yn garedig i wasanaethu fel Is-gadeirydd yn y cyfnod adrodd hwn fel bod ein strwythur yn debyg i’r rhan fwyaf o Bwyllgorau Safonau eraill yng Nghymru. Ymddiswyddodd un Aelod cyfetholedig o’r Pwyllgor Safonau yn ystod 2022 a chynhaliwyd cyfweliadau ar gyfer recriwtio olynydd ym mis Rhagfyr 2022. Cafodd penodiad yr ymgeisydd llwyddiannus, Miss Jenny White, ei gadarnhau’n ddiweddar gan y Cyngor llawn. Estynnwn gyfarchion cynnes i Jenny a rydym hefyd yn falch iawn i groesawu’r Cynghorydd Lisa Winnett, y Cynghorydd Jacqueline Thomas a’r Cynghorydd Malcolm Cross fel ein cynrychiolwyr aelodau etholedig newydd. Yn ychwanegol, rydym yn cydnabod y cyfraniad blaenorol defnyddiol y cynghorydd Jacqueline Thomas i’r Pwyllgor Safonau mewn rôl flaenorol fel Cynghorydd Cymuned.

Yn olaf, hoffwn ddiolch i holl Aelodau’r Pwyllgor a swyddogion y Cyngor am eu cyngor a chefnogaeth werthfawr yn ystod y 12 mis diwethaf.

Ronnie Alexander

**1. Cyflwyniad**

Mae Deddf Llywodraeth Leol 2000 yn ei gwneud yn ofynnol i gynghorau sefydlu Pwyllgor Safonau i hyrwyddo a chynnal safonau uchel o ymddygiad a chywirdeb yn ymddygiad Cynghorwyr. Cafodd Pwyllgor Safonau ei sefydlu gan Gyngor Bwrdeistref Sirol Blaenau Gwent ym mis Hydref 2000.

Cyflwynodd Deddf Llywodraeth Leol ac Etholiadau (Cymru) 2021 ofyniad gorfodol i Bwyllgorau Safonau gyflwyno adroddiad blynyddol i’r Cyngor llawn. Mae’n rhaid i’r adroddiad statudol hwn ddisgrifio sut y cyflawnodd y Pwyllgor ei swyddogaethau yn ystod y flwyddyn flaenorol ac mae’n rhaid iddo gynnwys crynodeb unrhyw adroddiadau, camau gweithredu neu argymhellion a wnaed neu a gyfeiriwyd at y Pwyllgor. Yn ychwanegol, dylid nodi fod yn rhaid i Adroddiad Blynyddol gynnwys asesiad o i ba raddau y mae arweinwyr grwpiau gwleidyddol ar y Cyngor wedi cydymffurfio gyda’u dyletswyddau newydd i hyrwyddo a chynnal safonau uchel o ymddygiad o fewn eu grwpiau.

Caiff cylch gorchwyl cyfredol y Pwyllgor Safonau ei atodi gyda’r adroddiad hwn.

Mae Adroddiad Blynyddol y Pwyllgor Safonau yn cwmpasu’r cyfnod rhwng 31 Rhagfyr 2021 a 31 Rhagfyr 2022.

**2. Aelodaeth y Pwyllgor Safonau (9 Aelod)**

Mae rheoliadau Pwyllgorau Safonau (Cymru) 2001 yn nodi’r fframwaith statudol sy’n penderfynu maint a chyfansoddiad Aelodaeth y Pwyllgor Safonau. Dylid nodi fod Rheoliad 12 y Rheoliadau hynny yn nodi nad yw rheolau cymesuredd yn weithredol ar gyfer y cynrychiolwyr etholedig/aelodau a enwebwyd gan y Cyngor Bwrdeistref Sirol i fod yn aelod o’r Pwyllgor Safonau. Bydd o leiaf hanner aelodau’r Pwyllgor yn aelodau annibynnol (lleyg) heb unrhyw gysylltiad (o fewn y rheolau a benodir) gyda’r Cyngor y cânt eu penodi iddo. Mae pump o naw aelod Pwyllgor Safonau Blaenau Gwent yn annibynnol (lleyg) ac felly’n bodloni gofynion cyfansoddiad.

Mae Pwyllgor Safonau Cyngor Bwrdeistref Sirol Blaenau Gwent yn cynnwys yr aelodau dilynol:

* Mr R Alexander (Cadeirydd)
* Miss H Roberts (Is-gadeirydd tan fis Gorffennaf 2022 – ymddiswyddodd bryd hynny)
* Mr S Williams (Is-gadeirydd o fis Gorffennaf 2022 hyd at y presennol)
* Mr FR Lynch
* Mrs S Rosser
* Cynghorydd L Winnett
* Cynghorydd M Cross
* Cynghorydd J Thomas
* Cynghorydd Tref R Clark

Yn dilyn ymddiswyddiad Miss Roberts ym mis Gorffennaf 2022 cafodd lle gwag ei greu ac yn dilyn cyfnod o hysbysebu gwnaed argymhelliad o benodiad ym mis Rhagfyr 2022 a’i gadarnhau gan y Cyngor ym mis Ionawr 2023 (Jenny White).

**3. Cyfnod Swydd – Aelodau annibynnol o’r Pwyllgor Safonau**

Mae Rheoliadau 18 – 21 Rheoliadau Pwyllgorau Safonau (Cymru) 2001 yn nodi’r rheolau manwl yng nghyswllt cyfnodau swydd a ganiateir i aelodau Pwyllgor Safonau. Mae cyfnod swydd aelod annibynnol o’r Pwyllgor Safonau am gyfnod dechreuol o rhwng 4 a 6 oed. Gellir ailbenodi’r aelod annibynnol am ail dymor o ddim mwy na 4 blynedd.

Islaw mae tabl sy’n nodi’r sefyllfa bresennol mewn cysylltiad gyda chyfnodau swydd unigol.

Nodyn: Gall Cynghorwyr Bwrdeistref Sirol wasanaethu am uchafswm o bum mlynedd, yn cydredeg gydag amserlen etholiadau llywodraeth Leol. Fodd bynnag, dylid nodi y gall y cyngor enwebu gwahanol gynrychiolwyr i’r Pwyllgor Safonau yn y Cyfarfod Cyffredinol Blynyddol a gynhelir ym mis Mai bob blwyddyn.

|  |  |  |  |
| --- | --- | --- | --- |
|  | **Dyddiad Penodi** | **Hyd Cyfnod Blwyddyn)** | **Dyddiad Gorffen** |
| 1. Cyng Jacqueline Thomas | 01/06/2022 | 5 | 01/06/2027 |
| 2. Mr Francis ROY Lynch | 23/07/2020 | 6 | 22/07/2026 |
| 3. Mr. Stephen Williams | 28/02/2019 | 6 | 27/02/2025 |
| 4. Miss Jenny White | 26/01/2023 | 6 | 25/01/2029 |
| 5. Sarah Rosser | 26/11/2020 | 6 | 26/11/2026 |
| 6. Mr Ronnie Alexander | 01/05/2016 | 10 | 30/04/2026 |
| 7. Cyng M Cross | 01/06/2022 | 5 | 01/06/2027 |
| 8. Cyng L Winnett | 01/06/2022 | 5 | 01/06/2027 |
| 9. Cyng Tref/Cymuned Roger Clark | 01/07/2022 | 4 | 01/07/2026 |

**4. Cyfnod Swydd – Aelod Cyngor Cymuned / Tref y Pwyllgor Safonau**

Ni fydd cyfnod swydd Aelod Cyngor Cymuned/Tref y Pwyllgor Safonau yn ddim mwy na 4 blynedd neu’r cyfnod y cynhelir etholiadau cyffredin ar gyfer y cyngor cymuned y mae’r aelod yn eistedd arno, p’un bynnag sydd fyrraf.

Gall aelod gael ei ailbenodi am ail gyfnod olynol ar ôl ymgynghori gyda chynghorau cymunedol eraill o fewn yr ardal.

Bydd Aelod o Gyngor Cymuned/Tref yn peidio bod yn aelod o’r Pwyllgor Safonau pe byddai’r aelod hynny yn peidio bod yn aelod o Gyngor Cymuned/Tref.

**5. Cyfarfodydd o’r Pwyllgor Safonau**

Cyfarfu Pwyllgor Safonau Cyngor Bwrdeistref Sirol Blaenau Gwent gyfanswm o 3 gwaith ar y dyddiadau dilynol yn y cyfnod rhwng 31 Rhagfyr 2021 a 31 Rhagfyr 2022:

• 28 Ionawr 2022

• 19 Gorffennaf 2022

• 18 Hydref 2022

**6. Manylion y Gwaith a wnaed gan y Pwyllgor Safonau**

Mae’r paragraffau dilynol yn nodi’r gwaith a wnaed gan y Pwyllgor Safonau yn ystod y cyfnod adrodd:

1. Ni wnaed unrhyw geisiadau am oddefebau i’r Pwyllgor Safonau. Mewn rhai amgylchiadau gall y Pwyllgor Safonau gytuno i oddefeb i Gynghorwyr sy’n eu galluogi i gymryd rhan ym musnes y Cyngor lle byddai hyn fel arall yn cael ei wahardd oherwydd fod ganddynt fuddiant personol fel y’i diffinnir gan y Cod Ymddygiad Aelodau. Cyn belled â bod Cynghorwyr yn gweithredu o fewn telerau eu goddefeb bernir nad oes unrhyw doriad yn y Cod Ymddygiad na’r gyfraith.
2. Yn ystod y cyfnod bu’r Pwyllgor yn ystyried Adroddiad Blynyddol Ombwdsmon Gwasanaethau Cyhoeddus Cymru. Ni wnaeth yr adroddiad hwn godi unrhyw faterion ymddygiad ar gyfer Blaenau Gwent ond roedd yn adrodd ar berfformiad pob Awdurdod Lleol ar faterion cod ymddygiad a nodwyd fod nifer y cwynion a gafwyd wedi cynyddu gan tua 40% ar gyfer Cymru gyfan. Fodd bynnag, dangoswyd fod gan Flaenau Gwent record ragorol gyda dim ond un gŵyn wedi ei hatgyfeirio at Ombwdsmon Gwasanaethau Cyhoeddus Cymru. Cafodd y ffigur isel hwn ei briodoli i raddau helaeth i broses datrysiad cynnar ac atal llwyddiannus y cyngor dan ei Bolisi Datrysiad Lleol.
3. Ni chafodd unrhyw atgyfeiriadau eu gwneud i’r Pwyllgor Safonau dan Brotocol Datrysiad Lleol y Cyngor. Caiff y Protocol hwn ei nodi yng nghyfansoddiad y Cyngor ac mae’n ddull i annog datrysiad cynnar o gwynion ymddygiad Aelodau mewnol heb yr angen i gysylltu â Swyddfa Ombwdsmon Gwasanaethau Cyhoeddus Cymru.
4. Cwynion am dorri’r Cod Ymddygiad: Ni aethpwyd ymlaen ag unrhyw gwynion am ymddygiad yng nghyswllt Blaenau Gwent ar gyfer eu hymchwilio gan Ombwdsmon Gwasanaethau Cyhoeddus Cymru yn ystod y cyfnod perthnasol ac ni wnaeth Swyddfa Ombwdsmon Gwasanaethau Cyhoeddus Cymru unrhyw atgyfeiriadau i’r Pwyllgor Safonau.
5. Ystyriodd y Pwyllgor hefyd Adroddiad Penn yn ystod y cyfnod hwn yn ymwneud â’r adolygiad o’r Fframwaith Safonau Moesegol yng Nghymru a gefnogwyd gan Grŵp y Swyddogion Monitro. Cafodd yr adroddiad hwn a’r prif bwyntiau ynddo eu hystyried yn briodol at sut y maent yn cysylltu gyda gwaith y Pwyllgor a sut y bydd hyn yn ffitio o fewn gwaith y dyfodol. Mae gwaith rhanbarthol yn mynd rhagddo mewn cysylltiad ag argymhellion Penn.
6. Rhoddwyd adroddiadau a/neu ystyriaeth i waith arall yn ymwneud ag ystyriaethau hyfforddiant, cyfansoddiad y Pwyllgor a recriwtio yn ystod y cyfnod hwn.

Ni chafodd unrhyw wrandawiadau o’r Panel Dyfarnu eu cwblhau yn ystod y cyfnod hwn.

**7. Cyfarfod Blynyddol gydag Arweinwyr Grwpiau Gwleidyddol**

Mae Adran 62 Deddf Llywodraeth Leol ac Etholiadau (Cymru) yn gosod dyletswyddau newydd ar arweinwyr grwpiau gwleidyddol ac sut y mae’n rhaid iddynt gymryd camau rhesymol i hyrwyddo a chynnal safonau uchel o ymddygiad gan aelodau eu grŵp. Yn ychwanegol, mae’r newidiadau i’r ddeddfwriaeth hefyd yn rhoi swyddogaethau ychwanegol i’r Pwyllgor Safonau i sicrhau fod gan arweinwyr grwpiau fynediad i gyngor a hyfforddiant i gefnogi y dyletswyddau newydd hyn ac i fonitro eu cydymffurfiaeth gyda nhw.

Cafodd y Pwyllgor Safonau gyfarfod gydag Arweinwyr Grwpiau Blaenau Gwent ym mis Hydref 2022 i drafod y newidiadau mewn deddfwriaeth lle cytunwyd cydweithio ar faterion safonau, moeseg a’r cod ymddygiad. Cytunwyd y byddai Arweinwyr Grwpiau yn parhau i gwrdd gyda’r Pwyllgor Safonau o leiaf unwaith y flwyddyn ac hefyd ymestyn gwahoddiad i holl gyfarfodydd y Pwyllgor gyda golwg ar hyrwyddo perthynas waith dda.